የሱዳን ምክትል ፕሬዝዳንት በአውሮፕላን አደጋው የሱዳን ህዝብና መንግስት ከፍተኛ ሀዘን እንደተሰማው ገለጹ
የሱዳኑ ምክትል ፕሬዝዳንት ኦስማን ሞሀመድ ዩሱፍ ኩብሪ በኢትዮጵያ አየር መንገድ አውሮፕላን ላይ በደረሰው አደጋ የሱዳን ህዝብና መንግስት ከፍተኛ ሀዘን እንደተሰማው ገልጸዋል፡፡ምክትል ፕሬዚዳንቱ በአደጋው ህይወታቸውን ላጡ ዜጎችም ፈጣሪ ምህረቱን ይሰጣቸው ዘንድ ምኞታቸውን ገልጸዋል፡፡ኦስማን ሞሀመድ ዩሱፍ ከፕሬዝዳንት ኦማር አልበሽር የተላከ የሀዘን መግለጫ ለጠቅላይ ሚኒሰትር አብይ አህመድ ለማድረስ አዲስ አበባ ገብተዋል፡፡ቦሌ አለም አቀፍ አየር ማረፊያ ሲደርሱ የኢፌዴሪ ም/ጠ ሚኒሰትር ደመቀ መኮንንን ጨምሮ ሌሎች የመንግስ ከፍተኛ አመራሮች አቀባበል አድርገውላቸዋል፡፡በአላህ ስም በአውሮፕላን አደጋው ህይወታቸውን ላጡ ዜጎች ነብስ ይማር ለማለት እንወዳለን፡፡ፕሬዝዳንት አልበሽርን እና የሱዳንን ህዝብ ወክለን የሀዘን መግለጫ ይዘን ነው የመጣነው፡፡በኢትዮጵያ ላይ የደረሰውን አደጋ እንደ ህዝብም ሆነ እንደመንግስት እንጋራዋለን ብለዋል ምክትል ፕሬዚዳንቱ፡፡በሁለቱ ሀገራት መሪዎች መካከል የተሰደረሰውን የሁለትዮሽ ስምነት ተፈጻሚ ለማድረግ እንደሚሰሩም ምክትል ፕሬዝዳንቱ ተናግረዋል፡፡በቅርቡ በሱዳን ካርቱም በሁለቱ ሀገራት ከፍተኛ አመራሮች መካከል የተደረገው ውይይት ፍሬያማ ነበርኢትዮጵያና ሱዳን እየተደጋገፉ የሚኖሩ አንድ ህዝብ ናቸው፡፡ሱዳን የኢትዮጵያን አንድነትና እድገት በትኩረት ትመለከተዋለች፡፡ኢትዮጵያም የሱዳንን ፍላጎትና አንድነት እንደምትደግፍ እምነታችን ነው፡፡ የደረስንበትን የጋራ ስምምነት በተገቢው መልኩ ለማስኬድም ዝግጁ ነን፡፡ ብለዋል ኦስማን ሞሀመድ ዩሱፍ፡፡የኢፌዴሪ ምክትል ጠቅላይ ሚኒስትር አቶ ደመቀ መኮንን በበኩላቸው ምክትል ፕሬዝዳንቱ በዚህ ወቅት አዲስ አበባ መምጣታቸው ሱዳን ምን ያህል የኢትዮጵያ የቁርጥ ቀን አጋር መሆኗን ያረጋገጠ ነው ብለዋል፡፡በሁለቱ ሀገራት ከፍተኛ ወታደራዊ ሀላፊዎች መካከል የተደረሰው ስምምነት በሀገራቱ የድንበር አቅራቢያዎች ሰላምን ለማረጋገጥና የጋራ ተጠቃሚነትን ለማስፈን ያለመ መሆኑንም ጨምረው ተናግረዋል፡፡